‘खेलकुदमा अपेक्षाअनुरूप बजेट आएन’
राष्ट्रिय खेलकुद परिषद्का पूर्वसदस्यसचिव केशवकुमार विष्टले आर्थिक वर्षका लागि विनियोजित खेलकुद बजेट अपर्याप्त रहेको टिप्पणी गरेका छन् । अर्थमन्त्रीले जेठ १५ गते गरेको बजेट भाषणमा युवा तथा खेलकुद मन्त्रालयका लागि २ अर्ब ७४ करोड रुपैयाँ बजेट विनियोजन गरेका थिए । 
काठमाडौँ — राष्ट्रिय खेलकुद परिषद्का पूर्वसदस्यसचिव केशवकुमार विष्टले आर्थिक वर्षका लागि विनियोजित खेलकुद बजेट अपर्याप्त रहेको टिप्पणी गरेका छन् । अर्थमन्त्रीले जेठ १५ गते गरेको बजेट भाषणमा युवा तथा खेलकुद मन्त्रालयका लागि २ अर्ब ७४ करोड रुपैयाँ बजेट विनियोजन गरेका थिए । पूर्वसदस्यसचिव विष्टले राखेपका वर्तमान सदस्यसचिव रमेशकुमार सिलवालले सम्बन्धका आधारमा राम्रो बजेट ल्याउने अपेक्षा गरे पनि पूरा हुन नसकेको बताए । ‘खेलकुदमा पर्याप्त बजेट ल्याउन सजिलो छैन । किनभने मन्त्रालय र सम्बन्धित पक्षले खेलकुदलाई बजेट दिन इच्छा गर्नुहुँदैन,’ विष्टले कान्तिपुरसँग भने,‘खेलकुदको नेतृत्वको चतुर्‍याईं, सम्बन्ध र सम्बन्धित पक्षलाई सहमत गराउनसक्ने क्षमताले बजेट निर्धारण हुन्छ । हाम्रा सदस्यसचिव प्रभावशाली हुनुहुन्छ र उहाँ प्रधानमन्त्रीले पठाएर खेलकुदमा आएको बताउनुहुन्छ । यसो हुँदा हामीले बजेट बढ्ने अपेक्षा गरेका थियौं ।’आर्थिक वर्षमा मन्त्रालयले पाएको बजेटमध्ये खेलकुदले पाउने बजेट अझै घट्नेछ । त्यसमध्ये करिब १ अर्ब राखेपको चालु खर्च हुन्छ । बाँकी विकास बजेटले खेलकुद प्रतियोगिता, पूर्वाधार र प्रशिक्षणमा खर्च गर्न अपुग रहने विष्टको भनाइ छ । ‘२ अर्ब ७४ करोडमा झन्डै एक अर्ब युवाका लागि जान्छ । बाँकीमा चालु खर्च कटाएर ६०–७० करोडले पूर्वाधार बनाउने कि प्रतियोगिता वा प्रशिक्षण गर्ने ?’ विष्टले धेरै खेल पूर्वाधारका लागि बजेट विकेन्द्रित हुँदा कुनै पनि पूर्वाधारले पूर्णता पाउन नसक्ने स्थिति बनेको स्वीकारे । २०७२ देखि २०७६ सम्म राखेपको बागडोर सम्हालेका विष्टले आफ्नो कार्यकालमा धेरैपल्ट सरकार फेरिएको र मन्त्रालयसँगको सम्बन्धका कारण पनि पर्याप्त बजेट ल्याउन नसकिएको स्वीकारे । ‘अहिलेको बजेटमा उल्लिखित धेरै विषय मेरै कार्यकालको निरन्तरता हो । त्यतिबेला सरकार फेरिएपिच्छे समन्वय गर्नुपर्दा समस्या भएको थियो,’ उनले सुनाए । उनले बजेटमा पूर्वखेलाडीलाई सहुलियन ऋण र खेलकुद विद्यालयको नयाँ विषय सूचीकृत भएकोमा स्वागत गरे ।‘आर्थिक वर्ष २०७३/७४ मा मेरो कार्यकालमा पनि पूर्वखेलाडीलाई खेलसम्बन्धी व्यवसायका लागि सहुलियत ऋणको प्रस्ताव लगेको थिएँ । त्यतिबेला पनि अर्थमन्त्री विष्णु पौडेल हुनुहुन्थ्यो । यो कुरा अहिलेको बजेटमा उल्लेख भएकामा खुसी छु । तर यसको कार्यान्वयन कसरी हुन्छ भन्ने कुरा हेर्न बाँकी छ,’ विष्टले थपे, ‘खेल पर्यटनको रूपमा खेलकुद विद्यालयको अवधारणा आएको छ । यो सकारात्मक भए पनि अमूर्त छ ।विद्यालय कि विश्वविद्यालय भन्नेमा प्रस्ट छैन ।’झापाको मदन भण्डारी रंगशाला, सातै प्रदेशमा प्रदेशस्तरीय खेलकुद रंगशाला, स्थानीय तहमा खेलग्राम, हाइअल्टिच्युड स्पोर्ट्स सेन्टरलगायतका परियोजना आफ्नै कार्यकालमा सुरु गरेकामा त्यसलाई निरन्तरता दिइएकोप्रति उनले खुसी व्यक्त गरे । बजेट अपर्याप्त भए पनि योजनाहरू प्रभावकारी कार्यान्वयन भएको अबस्थामा विकास खर्च थप गर्न सकिने अनुभव उनले सुनाए । यसमा खेल नेतृत्वको क्षमताले प्रभाव पार्नेछ । ‘मैले मेरो कार्यकालमा विनियोजित बजेटभन्दा २–३ अर्ब बढी निकासा गरेको छु । कार्यप्रगति विवरण दिएपछि अर्थ मन्त्रालय पैसा निकासा गर्न बाध्य हुनैपर्छ,’ उनले भने । 